Neyðarkall hjúkrunarfræðinga og fundur með stjórnendum Landspítalans hefur kallað fram smá jarðskjálfta að sögn bráðahjúkrunarfræðings á spítalanum. Nú bíði hjúkrunarfræðingar samtals um frekari lausnir. Erfiður vetur sé framundan.
Mest um vert er að allir hafi skilning á því hversu alvarlegur vandi Landspítalans er segir bráðahjúkrunarfræðingur eftir fund með stjórnendum Landspítalans í gær. Þörf verði á fleiri einangrunarrýmum í vetur Spítalinn sé þegar í kröppum dansi.
Rætt var um alvarlegt ástand á bráðamóttökunni á fundinum eftir að hjúkrunarfræðingar sendu út neyðarkall fyrr í vikunni.
Anna Guðrún Gunnarsdóttir bráðahjúkrunarfræðingur segir enga lausn í sjónmáli þegar í stað en allir verði að leggjast á árar.
Við vitum að við erum ekki að fara að fá nýjan spítala eða meira pláss akkúrat á morgun eða hinn og heldur ekki ný hjúkrunarheimili en þá er spurningin hvað getum við gert annað og sérstaklega til að auðvelda okkur sérstaklega þennan komandi vetur af því að fólki hrýs hugur við að fara inn í veturinn eina ferðina enn með enn verra ástand en verið hefur undanfarin ár og hefur okkur þótt nóg um
Anna Guðrún segir breytingar og tilfærslur í yfirstjórn spítalans ekki auðvelda ástandið en ljóst sé að allir séu af vilja gerðir til að bæta stöðuna.
Og það er svona eins og það hafi orðið smá jarðskjálfti það eru viðbrögð sem við erum að fá og vonandi tekst okkur að finna sameiginlega fleti á því að vinna þetta betur fyrir veturinn en þetta er hins vegar mjög alvarlegt og alvarlegast af öllu er að við erum að fara inn í vetur með þörf fyrir meira af einangrunarplássum, það er spáð skæðri flensu í vetur, covid er ekki búið. Spítalinn er nú þegar að dansa krappan dans þegar kemur að einangrunarplássum þannig að það þarf virkilega að bretta upp ermar til þess að finna einhverjar leiðir fyrir veturinn og tíminn er ekki mikill sem við höfum.
Neyðarkall hjúkrunarfræðinga hefur valdið titringi, að sögn bráðahjúkrunarfræðings á spítalanum. Hún segir erfiðan vetur framundan. 